2025. gada Latvijas čempionāts šahā

**2025. gada Latvijas šaha čempionāts** — Latvijas šaha čempionāts vīriešiem un sievietēm, kas notika Rīgā no 29. aprīļa līdz 5. maijam 2025. gadā Biznesa augstskolas "Turība" telpās (Graudu ielā 68). Par Latvijas 2025. gada vīriešu čempionu šahā kļuva lielmeistars Arturs Neikšāns, čempionāta finālturnīrā izcīnot 8 punktus no 9 iespējamiem. Par Latvijas 2025. gada sieviešu čempioni šahā kļuva sieviešu FIDE meistare (WFM) Marija Kuzņecova, sacensībās iegūstot 7,5 punktus no 9 iespējamiem.

## Atlases sacensības
Čempionāta izspēles sistēma, salīdzinot ar iepriekšējo gadu, netika izmainīta. Vīriešu čempionātā ir paredzēti daudzpakāpju atlases turnīri, kas ietvēra ceturtdaļfinālu, pusfinālu un reģionālās atlases sacensības. Atšķirībā no iepriekšējiem gadiem bija palielināts reģionālo atlases sacensību skaits, sadalot Kurzemes reģionālo atlases turnīru divos atsevišķos — Dienvidkurzemes un Ziemeļkurzemes.

Sacensībās varēja piedalīties Latvijas Šaha federāciju pārstāvošie:
# lielmeistari (GM), starptautiskie meistari (IM), FIDE meistari (FM), FIDE meistarkandidāti (CM) un nacionālie meistari (NM);
# spēlētāji, kuru FIDE klasiskā šaha reitings uz 2025. gada 1. janvārī ir lielāks par 2200;
# Latvijas meistarkandidāti (MK), kuru FIDE klasiskā šaha reitings ir lielāks par 2100;
# Latvijas 2024. gada amatieru čempionāta 1. — 3. vietu ieguvēji;
# Latvijas 2024. gada vīriešu čempionāta fināla 1. — 10. vietu ieguvēji;
# Latvijas 2024. gada U-20 junioru čempionāta 1. — 3 .vietu ieguvēji;
# Latvijas 2025. gada reģionālo čempionātu uzvarētāji, atbilstoši to nolikumiem;
# Latvijas 2025. gada čempionāta pusfināla 1. — 10. vietas ieguvēji.
# Latvijas 2025. gada senioru čempionāta 1. — 3. vietas ieguvēji;
# Latvijas 2025. gada jauniešu čempionātu vecuma grupās U16 — U18 1. — 3. vietas ieguvēji.

Sacensību dalības maksa bija šāda:
# GM un IM titulu īpašniekiem — bez maksas;
# FM, CM un NM titulu īpašniekiem — 30 EUR;
# spēlētājiem ar FIDE klasiskā šaha reitingu virs 1800 — 40 EUR;
# spēlētājiem ar FIDE klasiskā šaha reitingu zem 1800 — 50 EUR.

Sieviešu čempionātā varēja piedalīties Latvijas Šaha federāciju pārstāvošas šahistes ar vismaz II sporta klasi. Amatieru čempionātā varēja piedalīties ikviens šaha spēles cienītājs, izņemot šahistus, ar sekojošiem tituliem: GM, WGM, IM, WIM, FM, WFM, vai kuru klasiskā šaha reitings ir lielāks par 2200.

### Latvijas 2024. gada junioru (U20) čempionāts
No 2. līdz 5. jūlijam 2024. gadā Rīgas šaha federācijas telpās (Ganību dambis 21b) notika Latvijas 2024. gada junioru (U20) čempionāts, kas bija veltīts Latvijas Šaha federācijas simtgadei. Turnīrs risinājās 7 kārtās pēc Šveices sistēmas ar apdomas laika kontroli 60 minūtes visai partijai plus 30 sekundes par katru izdarīto gājienu. 34 dalībnieku konkurencē pirmo vietu ar 6 punktiem izcīnīja Jānis Mihails Matisons. Otrajā vietā ar 5½ punktiem ierindojās Milana Gaiļevska, bet trešo vietu dalīja trīs dalībnieki, no kuriem labāki papildu rādītāji bija Maksimam Līgotnim. Pirmie trīs dalībnieki nodrošināja sev vietu Latvijas 2025. gada šaha čempionāta finālā.

### Latvijas vīriešu čempionāta ceturtdaļfināls
No 24. līdz 26. janvārim Rīgas šaha federācijas telpās (Ganību dambis 21b) notika Latvijas 2025. gada vīriešu čempionāta ceturtdaļfināla sacensības, kurā varēja piedalīties Latvijas Šaha federāciju pārstāvoši šahisti, kuriem ir vismaz II sporta klase un klasiskā šaha Elo reitings uz 2025. gada 1. janvāri bija no 0 līdz 1799. Turnīrs risinājās 7 kārtās pēc Šveices sistēmas ar apdomas laika kontroli 30 minūtes visai partijai plus 30 sekundes par katru izdarīto gājienu. 61 dalībnieka konkurencē pirmo vietu ar 6½ punktiem izcīnīja Jans Aleksejs Olševskis. No viņa par punktu atpalika Ansis Kantāns, Aleksejs Azarkēvičs, Maksims Līgotnis un Martins Mālakalns. Pirmo 10 vietu ieguvēji nodrošināja sev vietu čempionāta pusfinālā.

### Reģionālie atlases turnīri
No reģionāliem atlases turnīriem tiesības piedalīties Latvijas 2025. gada vīriešu čempionāta finālā ieguva:
# 1.—3. vietu ieguvēji, ja turnīrā piedalījās vismaz 30 dalībnieki;
# 1.—2. vietu ieguvēji, ja turnīrā piedalījās 12-29 dalībnieki;
# 1. vietas ieguvējs, ja turnīrā piedalījās 11 vai mazāk dalībnieki.
No reģionāliem atlases turnīriem tiesības piedalīties Latvijas 2025. gada vīriešu čempionāta pusfinālā ieguva:
# 4.—6. vietu ieguvēji, ja turnīrā piedalījās vismaz 30 dalībnieki;
# 3.—4. vietu ieguvēji, ja turnīrā piedalījās 12-29 dalībnieki;
# 2. vietas ieguvējs, ja turnīrā piedalījās 11 vai mazāk dalībnieki.

#### Zemgales reģionālā atlase
No 28. februāra līdz 2. martam Bauskā (Pasta ielā 5) notika Latvijas 2025. gada vīriešu čempionāta Zemgales reģionālās atlases turnīrs, kuru organizēja Latvijas Šaha federācija sadarbībā ar Bauskas novada Sporta un veselības nodaļu un biedrību "Bauskas Prātnieks". Turnīrā notika 7 kārtas pēc Šveices sistēmas ar apdomas laiku 45 minūtes visai partijai plus 15 sekundes par katru izdarīto gājienu. Turnīrā piedalījās 18 šahisti. Pirmo vietu izcīnīja Romans Tolmačevs ar 6½ punktiem, bet otrais bija Aivars Kažoks ar 5½ punktiem. Pirmo divu vietu ieguvēji nodrošināja sev vietu čempionāta finālā. Trešo vietu ar 4½ punktiem dalīja Tomass Kristiāns Šterns un Jānis Isakovs, bet tā kā viņi vietu čempionāta pusfinālā jau bija nodrošinājuši pēc reitinga, tad pusfinālam kvalificējas Agnis Mednis un Ojārs Pētersons.

#### Ziemeļkurzemes reģionālā atlase
No 14. līdz 16. martam Kandavas Domes ēkā (Dārza iela 6) notika Latvijas 2025. gada vīriešu čempionāta Ziemeļkurzemes reģionālās atlases turnīrs, kuru organizēja Kandavas pilsētas, Cēres un Kandavas pagastu pārvalde sadarbībā ar Latvijas Šaha federāciju un Kandavas BJSS. Turnīrā notika 7 kārtas pēc apļa sistēmas ar apdomas laiku 45 minūtes visai partijai plus 15 sekundes par katru izdarīto gājienu. Astoņu šahistu konkurencē pirmo vietu izcīnīja Tomass Kristiāns Šterns ar 6½ punktiem no 7 iespējamiem. Otro vietu ar 6 punktiem ieguva Elvis Bēķis. Uzvarētājs ieguva tiesības startēt Latvijas čempionātā finālā, bet otrās vietas ieguvējs — Latvijas čempionātā pusfinālā.

#### Latgales reģionālā atlase
No 21. līdz 23. martam Rēzeknes novada Maltas vidusskolā (Sporta iela 5) notika Latvijas 2025. gada vīriešu čempionāta Latgales reģionālās atlases turnīrs, kuru organizēja Rēzeknes novada Sporta skola. Turnīrā notika 7 kārtas pēc Šveices sistēmas ar apdomas laiku 30 minūtes visai partijai plus 30 sekundes par katru izdarīto gājienu. Turnīrā piedalījās 24 šahisti no Daugavpils, Jēkabpils, Rēzeknes, Rēzeknes novada un Maltas. Pirmo vietu ar 6 punktiem dalīja Matīss Ušpelis un Vjačeslavs Savčenko, pēc papildu rādītājiem labākais bija Ušpelis. Trešo vietu ar 4½ punktiem dalīja Kristaps Rudzītis un Artēmijs Vinogradovs. Labāki papildu rādītāji bija Lisovskim. Pirmo divu vietu ieguvēji nodrošināja sev vietu čempionāta finālā, bet nākamo divu vietu ieguvēji iekļuva čempionāta pusfinālā.

#### Dienvidkurzemes reģionālā atlase
No 28. līdz 30. martam Liepājas kompleksās sporta skolas šaha nodaļas telpās (Rīgas iela 8) notika Latvijas 2025. gada vīriešu čempionāta Dienvidkurzemes reģionālās atlases turnīrs, kuru organizēja Liepājas Kompleksās sporta skolas šaha nodaļa sadarbībā ar Latvijas Šaha federāciju. Turnīrā notika 7 kārtas pēc Šveices sistēmas ar apdomas laiku 30 minūtes visai partijai plus 30 sekundes par katru izdarīto gājienu. Turnīrā piedalījās 11 šahisti no Ventspils, Kuldīgas, Liepājas, Aizputes un Rīgas. Pirmo vietu dalīja Arturs Feldmanis un Jānis Krūmiņš ar 6 punktiem no 7 iespējamiem. Pēc papildu rādītājiem par uzvarētāju tika atzīts Feldmanis, kurš ieguva tiesības startēt Latvijas čempionātā finālā. Tā ka Krūmiņš Latvijas čempionāta pusfinālam jau bija kvalificējies ceturtdaļfināla turnīrā, pusfinālā tika trešās vietas ieguvējs Vladimirs Istļajevs ar 5 punktiem.

#### Vidzemes reģionālā atlase
No 4. līdz 6. aprīlim Siguldas pagasta kultūras namā (Zinātnes iela 7B, Sigulda) notika Latvijas 2025. gada vīriešu čempionāta Vidzemes reģionālās atlases turnīrs, kuru rīkoja biedrība “Siguldas šaha klubs” sadarbībā ar Siguldas novada pašvaldību un Latvijas Šaha federāciju. Turnīrā notika 7 kārtas pēc Šveices sistēmas ar apdomas laiku 40 minūtes visai partijai plus 15 sekundes par katru izdarīto gājienu. Turnīrā piedalījās 13 šahisti no Rīgas, Siguldas, Tukuma un Limbažiem. Pirmo vietu ar 6½ punktiem izcīnīja Aleksandrs Saveļjevs. Otro vietu ar 5 punktiem ieguva Marks Mucenieks, bet trešajā vietā ar 4½ punktiem ierindojās Valdis Jansons. Ceturto vietu dalīja divi dalībnieki ar 3½ punktiem, no kuriem labāki papildu rādītāji bija Gustavam Vanagam. Pirmo divu vietu ieguvēji nodrošināja vietu čempionāta finālā, bet nākamo divu vietu ieguvēji iekļuva čempionāta pusfinālā.

### Latvijas 2025. gada jauniešu čempionāta fināli
No 8. līdz 14. martam Rīgā, Biznesa augstskolas "Turība" telpās (Graudu ielā 68) 129 zēni un meitenes sešās vecuma grupās — no U8 līdz U18 sacentās Latvijas jauniešu šaha čempionātu finālos. Apdomas laiks visās vecuma grupās bija 90 minūtes visai partijai plus 30 sekundes par katru izdarīto gājienu.
* U8 turnīra uzvarētāji:
# Akims Jefimovs — 6½ punkti no 7 iespējamiem;
# Daniils Makarovs — 5½ punkti;
# Andrejs Elsbergs — 5 punkti.
* U10 turnīra uzvarētāji:
# Arturs Liepiņš — 8 punkti no 9 iespējamiem;
# Vladislavs Grigorenko — 7½ punkti;
# Regnārs Kirstuks — 6½ punkti.
* U12 turnīra uzvarētāji:
# Daniels Beniosevs — 8 punkti no 9 iespējamiem;
# Sergejs Fiļipovs — 7 punkti;
# Krišjānis Lāzars — 6 punkti.
* U14 turnīra uzvarētāji:
# Nikolajs Platonovs — 7 punkti no 9 iespējamiem;
# Toms Jeronovičs — 6½ punkti;
# Emīls Šteiners — 6½ punkti.
* U16 turnīra uzvarētāji:
# Reinis Valdats — 8 punkti no 9 iespējamiem;
# Renārs Muzis — 7½ punkti;
# Artjoms Tolmačevs — 7 punkti.
* U18 turnīra uzvarētāji:
# Aleksejs Adamovičs — 6½ punkti no 8 iespējamiem;
# Reinis Paikens — 6 punkti;
# Arsenijs Savičevs — 6 punkti.
* G8 turnīra uzvarētājas:
# Mikaela Daruda — 8½ punkti no 9 iespējamiem;
# Agate Ivulāne — 7 punkti;
# Marija Jefimova — 6½ punkti.
* G10 turnīra uzvarētājas:
# Gabriela Šurunova — 7½ punkti no 9 iespējamiem;
# Jasmīne Mence — 7½ punkti;
# Marija Merencova — 7 punkti.
* G12 turnīra uzvarētājas:
# Aļona Tolmačeva — 8 punkti no 9 iespējamiem;
# Līva Mieriņa — 8 punkti;
# Vilhelmīne Troņenkova — 6 punkti.
* G14 turnīra uzvarētājas:
# Keitija Lazdiņa — 8 punkti no 9 iespējamiem;
# Milāna Gaiļevska — 7 punkti;
# Lauma Mieriņa — 7 punkti.
* G16 turnīra uzvarētājas:
# Marija Kuzņecova — 7½ punkti no 9 iespējamiem;
# Naomi Maklakova — 7 punkti;
# Sofja Vasiļjeva — 6½ punkti.
* G18 turnīra uzvarētājas:
# Agnesa Stepania Ter-Avetisjana — 6½ punkti no 7 iespējamiem;
# Melānija Luīze Jansone — 6 punkti;
# Alise Laimiņa — 4½ punkti.

### Latvijas 2025. gada senioru čempionāts
No 12. līdz 13. aprīlim Rīgas šaha federācijas telpās (Ganību dambis 21b, 2. stāvs) notika Latvijas 2025. gada senioru čempionāts, kuru organizēja Latvijas Šaha federācija, sadarbojoties ar Latvijas Sporta veterānu — senioru savienību un Rīgas Sporta Veterānu klubu. Tas risinājās pēc Šveices sistēmas 9 kārtās ar apdomas laiku 15 minūtes visai partijai plus 10 sekundes par katru izdarīto gājienu. Čempionātā varēja piedalīties visi Latvijas šahisti ar ne zemāku kā II sporta klasi, kas dzimuši līdz 1975. gadam. 36 dalībnieku konkurencē pirmo vietu ar 8 punktiem izcīnīja Aivars Laizāns. Otrajā vietā ar 7 punktiem ierindojās Igors Smorodinskis, bet trešajā vietā palika Aivars Skuja ar 6½ punktiem. Pirmo trīs vietu ieguvēji iekļuva Latvijas 2025. gada šaha čempionāta finālā.

### Latvijas vīriešu čempionāta pusfināls
No 17. līdz 21. aprīlim Rīgas Šaha federācijas telpās (Ganību dambis 21b, 2. stāvs) notika Latvijas vīriešu čempionāta pusfināls, kurā varēja piedalīties Latvijas Šaha federāciju pārstāvoši šahisti ar klasiskā šaha Elo reitingu sākot no 1800 līdz 2200, kā arī šahisti, kuri izcīnījuši vietas no Latvijas reģionālajiem atlases turnīriem. Tas risinājās pēc Šveices sistēmas 7 kārtās ar apdomas laiku 60 minūtes visai partijai plus 30 sekundes par katru izdarīto gājienu. 47 dalībnieku konkurencē pirmo vietu ar 6½ punktiem ļoti pārliecinoši izcīnīja Ņikita Pavlovs. Otro vietu ar 5½ punktiem ieguva Konstantīns Gudovskis, kas vienīgais nezaudēja uzvarētājam. Trešo vietu ar 5 punktiem dalīja trīs dalībnieki, kuri pēc papildu rādītājiem ierindojās šādā secībā: Maksims Otrohovs, Gustavs Rupais un Pāvels Sokolovskis. Pirmo 12 vietu ieguvēji nodrošināja vietu čempionāta finālā.

## Fināls
Abi fināli noritēja pēc Šveices sistēmas 9 kārtās ar apdomas laiku 90 minūtes visai partijai plus 30 sekundes par katru izdarīto gājienu. Vīriešu turnīrā piedalījās 51 dalībnieks, bet sievietēm bija 26 dalībnieces. Vīriešu turnīrā pēc gada pārtraukuma atkal piedalījās lielmeistari (GM). Šoreiz bija pārstāvēta visa 2024. gada olimpiskā izlase: Arturs Neikšāns, Ņikita Meškovs, Toms Kantāns, Normunds Miezis un Ilmārs Starostīts. Starp reitinga līderiem bija arī 7 FIDE meistari (FM), no kuriem divi bija iepriekšējo gadu čempioni: 2017. gada čempionāta uzvarētājs Arturs Bernotas un 2024. gada čempionāta uzvarētājs Guntis Jankovskis. Sievietēm sastāvā bija lielmeistare (WGM) Laura Rogule un 3 FIDE meistares (WFM).
Abi fināli noritēja vienlaicīgi ar Latvijas amatieru čempionātu, kurā piedalījās 31 dalībnieks, un uzvarēja Mārtiņš Vilemsons, savācot 8 punktus no 9 iespējamiem.

### Vīrieši
* 1. kārta — Visi reitinga līderi pārsvarā izcīnīja uzvaras, vienīgi Normunds Miezis un Guntis Jankovskis spēlēja neizšķirti.
* 2. kārta — Visi lielmeistari guva uzvaras. Pēc otrās kārtas ar 2 punktiem turnīra tabulas priekšgalā bija seši dalībnieki: Ilmārs Starostīts, Vsevolods Dzjuba, Arturs Neikšāns, Toms Kantāns, Ņikita Meškovs un Fjodors Poļakovs.
* 3. kārta — Līderu savstarpējās cīņās Arturs Neikšāns pieveica Ilmāru Starostītu, Ņikita Meškovs — Fjodoru Poļakovu, bet Toms Kantāns — Vsevolodu Dzjubu. Visiem trim uzvarētājiem bija 3 punkti, aiz viņiem ar puspunkta atstarpi sekoja trīs nākamie dalībnieki: Arsenijs Savičevs, Aleksejs Adamovičs un Reinis Valdats.
* 4. kārta — Līderu cīņās Arturs Neikšāns ar melnajiem pārliecinoši bija labāks pār Ņikitu Meškovu, bet Toms Kantāns arī ar melnajiem pēc pozicionāla figūras upura uzvarēja Alekseju Adamoviču. Abiem uzvarētājiem bija 4 punkti, bet trešajā vietā nostiprinājās Reinis Valdats ar 3½ punktiem pēc uzvaras pār Arseniju Savičevu.
* 5. kārta — Līderu cīņā Arturs Neikšāns un Toms Kantāns nespēja noskaidrot uzvarētāju, un viņus panāca Reinis Valdats, kurš ar melnajiem uzvarēja lielmeistaru Ilmāru Starostītu. Līderu trio bija 4½ punkti, aiz viņiem ar puspunkta atstarpi sekoja Ņikita Meškovs un Kristaps Krustkalns.
* 6. kārta — Lielmeistari guva uzvaras: Toms Kantāns pār Reini Valdatu, Arturs Neikšāns pār Kristapu Krustkalnu, bet Ņikita Meškovs pār Emīlu Jāni Mieriņu. Arturs Neikšāns dalīja pirmo vietu ar Tomu Kantānu, abiem bija 5½ punkti, aiz viņiem ar 5 punktiem sekoja Ņikita Meškovs.
* 7. kārta — Toms Kantāns pozicionālā cīņā uzvarēja Ņikitu Meškovu, bet Arturs Neikšāns dalīja punktu ar Reini Valdatu. Pēc šīs kārtas Toms Kantāns kļuva par vienīgo līderi ar 6½ punktiem, puspunkts mazāk bija Arturam Neikšānam, bet aiz viņa sekoja pieci dalībnieki ar 5 punktiem.
* 8. kārta — Ilmārs Starostīts spēlēja neizšķirti ar Tomu Kantānu, kamēr Arturs Neikšāns uzvarēja Maksimu Golubovski, un Ņikita Meškovs bija pārāks pār Reini Paikenu. Stāvoklis turnīrā pirms pēdējās kārtas: 1. Arturs Neikšāns, 2. Toms Kantāns — abiem pa 7 punktiem, 3. Ņikita Meškovs — 6 punkti, 4. Ilmārs Starostīts, 5. Georgijs Germanovs, 6. Artjoms Tolmačovs — visiem pa 5½ punktiem.
* 9. kārta — Pēdējā kārtā abi līderi guva uzvaras: Arturs Neikšāns uzvarēja Georgiju Germanovu, bet Toms Kantāns bija pārāks pār Artjomu Tolmačovu. Abiem uzvarētājiem bija 8 punkti, un tikai labāki papildu rādītāji deva pirmo vietu Arturam Neikšānam, kuram tā bija piektā uzvara Latvijas čempionātos. Lielmeistaru duelī Ņikita Meškovs dalīja punktu ar Ilmāru Starostītu, kas ļāva Meškovam nodrošināt sev trešo vietu ar 6½ punktiem.

### Latvijas vīriešu šaha čempionāta turnīra tabula
: 

### Sievietes
* 1. kārta — Visas reitinga līderes apstiprināja savu pārākumu un sāka turnīru ar uzvaru, vienīgi Ramona Golsta zaudēja puspunktu.
* 2. kārta — Visas reitinga līderes turpināja krāt uzvaras. Pirmajā pieciniekā ar 2 punktiem bija Marija Kuzņecova, Agnesa Stepania Ter-Avetisjana, Renāte Vidruska, Madara Golsta un Laura Rogule.
* 3. kārta — Līderu cīņā Laura Rogule izmantoja Renātes Vidruskas atklātnes neprecizitātes un guva uzvaru, Agnesa Stepania Ter-Avetisjana laika trūkumā apspēlēja Mariju Kuzņecovu, bet Madara Golsta bija pārāka pār Aļonu Tolmačovu. Pēc šīs kārtas Madarai Golstai, Laurai Rogulei un Agnesai Stepaniai Ter-Avetisjanai bija 3 punkti, aiz viņām ar 2 punktiem sekoja uzreiz sešas dalībnieces.
* 4. kārta — Madara Golsta un Laura Rogule savstarpējā partijā ātri vienojās par neizšķirtu, bet Renāte Vidruska piekāpās Agnesai Stepaniai Ter-Avetisjanai, kas kļuva par vienīgo līderi ar 4 punktiem. Aiz viņas ar 3½ punktiem sekoja Madara Golsta un Laura Rogule, bet Marijai Kuzņecovai un Sofjai Vasiļjevai bija pa 3 punktiem.
* 5. kārta — Marija Kuzņecova ar melnajiem pieveica Lauru Roguli, bet Sofja Vasiļjeva uzvarēja Annu Kazmeriku. Agnesa Stepaniai Ter-Avetisjana spēlēja neizšķirti ar Madaru Golstu, un saglabāja vienīgās līderes godu ar 4½ punktiem. Aiz viņas sekoja Marija Kuzņecova, Madara Golsta un Sofja Vasiļjeva ar 4 punktiem.
* 6. kārta — Sofja Vasiļjeva izmantoja Agnesas Stepaniai Ter-Avetisjanas rupju kļūdu un guva uzvaru. Marija Kuzņecova bija pārāka pār Madaru Golstu. Pēc šīs kārtas Marijai Kuzņecovai un Sofja Vasiļjevai bija 5 punkti, bet aiz viņām ar puspunkta atstarpi sekoja Laura Rogule un Agnesa Stepaniai Ter-Avetisjana.
* 7. kārta — Visas līderu partijas beidzās neižškirti, un saglabājās vadošais kvartets: Marijai Kuzņecovai un Sofja Vasiļjevai bija 5½ punkti, aiz viņām sekoja Laura Rogule un Agnesa Stepaniai Ter-Avetisjana ar 5 punktiem.
* 8. kārta — Laura Rogule ar melnajiem uzvarēja Sofju Vasiļjevu, tāpat ar melnajiem Marija Kuzņecova bija pārāka pār Nelliju Maklakovu, bet Agnesa Stepaniai Ter-Avetisjana uzvarēja Naomi Maklakovu. Stāvoklis turnīrā pirms pēdējās kārtas: 1. Marija Kuzņecova — 6½ punkti, 2. Agnesa Stepaniai Ter-Avetisjana, 3. Laura Rogule — abām pa 6 punktiem, 4. Madara Golsta, 5. Sofja Vasiļjeva — abām pa 5½ punktiem.
* 9. kārta — Marija Kuzņecova nervozā cīņā pieveica Annu Kazmeriku un ar 7½ punktiem kļuva par jaunāko Latvijas čempionāta šahā uzvarētāju visā turnīra vēsturē. Uzvaras guva arī viņas konkurentes Agnesa Stepaniai Ter-Avetisjana un Laura Rogule, kas ar 7 punktiem dalīja otro vietu. Labāki papildu rādītāji augstāk ierindoja Ter-Avetisjanu.

### Latvijas sieviešu šaha čempionāta turnīra tabula
: 

## Atsauces

## Ārējās saites
*  2024. gada Latvijas junioru (U20) šaha čempionāts vietnē chess-results.com
*  2025. gada Latvijas vīriešu šaha čempionāta ceturtdaļfināls vietnē chess-results.com
*  2025. gada Latvijas vīriešu šaha čempionāta Zemgales reģionālā atlase vietnē chess-results.com
*  2025. gada Latvijas vīriešu šaha čempionāta Ziemeļkurzemes reģionālā atlase vietnē chess-results.com
*  2025. gada Latvijas vīriešu šaha čempionāta Latgales reģionālā atlase vietnē chess-results.com
*  2025. gada Latvijas vīriešu šaha čempionāta Dienvidkurzemes reģionālā atlase vietnē chess-results.com
*  2025. gada Latvijas vīriešu šaha čempionāta Vidzemes reģionālā atlase vietnē chess-results.com
*  Latvijas jauniešu 2025. gada čempionāta fināls U8 zēnu grupā vietnē chess-results.com
*  Latvijas jauniešu 2025. gada čempionāta fināls U10 zēnu grupā vietnē chess-results.com
*  Latvijas jauniešu 2025. gada čempionāta fināls U12 zēnu grupā vietnē chess-results.com
*  Latvijas jauniešu 2025. gada čempionāta fināls U14 zēnu grupā vietnē chess-results.com
*  Latvijas jauniešu 2025. gada čempionāta fināls U16 zēnu grupā vietnē chess-results.com
*  Latvijas jauniešu 2025. gada čempionāta fināls U18 zēnu grupā vietnē chess-results.com
*  Latvijas jauniešu 2025. gada čempionāta fināls U8 meiteņu grupā vietnē chess-results.com
*  Latvijas jauniešu 2025. gada čempionāta fināls U10 meiteņu grupā vietnē chess-results.com
*  Latvijas jauniešu 2025. gada čempionāta fināls U12 meiteņu grupā vietnē chess-results.com
*  Latvijas jauniešu 2025. gada čempionāta fināls U14 meiteņu grupā vietnē chess-results.com
*  Latvijas jauniešu 2025. gada čempionāta fināls U16 meiteņu grupā vietnē chess-results.com
*  Latvijas jauniešu 2025. gada čempionāta fināls U18 meiteņu grupā vietnē chess-results.com
*  Latvijas 2025. gada senioru čempionāts vietnē chess-results.com
*  2025. gada Latvijas vīriešu šaha čempionāta pusfināls vietnē chess-results.com
*  2025. gada Latvijas vīriešu šaha čempionāta fināls vietnē chess-results.com
*  2025. gada Latvijas sieviešu šaha čempionāta fināls vietnē chess-results.com